google/wiki40b huggingface dataset:
Drychateres

Utseende

En middelsstor, avlang, blankt oransje og svart trebukk. Antennene er nokså kraftige, omtrent så lange som kroppen, ved roten og spissen mørke, de midterste leddene er hovedsakelig oransje men kan ha mørk spiss. Hodet er firkantet, oransje med svarte tegninger. Pronotum er ujevnt sekskantet, bredere enn langt, oransje med svarte tegninger. Dekkvingene er nesten jevnbrede, grunnfargen for det meste svart (kan være rød ved roten) med to oransje lengdestriper og oransje kant langs scutellum. Beina er middels lange, lårene tynne.

Utbredelse

Arten er utbredt i den sørlige delen av Sør-Amerika.
Analog ost

Analog ost eller margarinost er markedsført i Norge fra 2005. Analog ost er et annet begrep for ostesubstitutt. Jakten på produkter med lavere fettinnhold, sunnere fett eller lavere priser er blant faktorene som har gitt rom for slike substitutter.
Disse ostene har kunnet markedsføres i Norge takket være at osteforskriften har hatt en åpning for bruk av betegnelsen ost også for margarinost.

Tidlige lanseringer

De første produktene som kom på markedet var pizzatopping, Arla Finello Pizzatop. Synnøve Finden markedsfører et blandingsprodukt. TINE leverer analog ost til storhusholdninger. Det ble kjent at restaurantkjeden Dolly Dimple's brukte analog ost på sine pizzaer
. På nettsiden til Dolly Dimple's står det skrevet (aug. 2008) at «oste blandingen» er en blanding mellom ost og 13% planteoljer

. 
Disse unntaksproduktene har fått en del oppmerksomhet i media og flere forbrukere har sagt at de føler seg lurt når de får vite at pizzatopping ikke er ost og at «ost» ikke nødvendigvis er ost.

Hjertego' ost

Mills lanserte i januar 2007 Vita hjertego’ ost med 97,7% fett fra raps- og solsikkeolje. Dette førte til at Landbruks- og matdepartementet tok initiativ til å fjerne unntaket for margarinost. 
Mills sier at produktet ser ut som ost, smaker som ost og oppfører seg som en ost. 
I april 2007 kom forskriftsendringen og unntaket for såkalt «margarinost» ble fjernet. Heretter vil produkter som betegnes som ost, være basert på melkeråvarer - og ikke på annet fett eller substitutter. Normalkravet i Norge, som i alle andre land som bruker «Codex Alimentarius», er nå at ost skal fremstilles av melk, fløte eller blandinger av dette samt ved delvis konsentrering av myse.
Mills måtte finne en ny og dekkende betegnelse for sitt produkt, og valget falt til slutt på «Gul».
Norges Grunnlov § 88

Paragraf 88 i Norges Grunnlov er grunnlaget for Norges Høyesterett og dermed den dømmende makt i Norge. Den bestemmer at Høyesterett er Norges høyeste domstol.
Olav Hans Jürgen av Montrose Christie

Annet

Olav Hans Jürgen av Montrose Christie var sønn av Wilhelm Frimann Koren Christie, og tilhørte dermed den opprinnelig skotske slekten Christie som innvandret til Bergen i 1654.
Halden Skolemusikkorps

Halden Skolemusikkorps er et skolekorps som ble stiftet i 1932 og holder til ved Hjortsberg skole i Halden.

Om korpset

Halden skolemsikkorps er satt sammen av fire tidligere korps fra Halden: Halden Guttemusikkorps, Hjortsberg Skolemusikkorps, Os Skolemusikkorps og Berg Skole- og Ungdomskorps.
Halden Guttemusikkorps ble opprettet 9. september 1932 etter en vellykket pengeinnsamling som gjorde korpset i stand til å starte uten gjeld. Til tross for økonomiske nedgangstider kom det inn kr 6000,05. 42 skolegutter ble tatt opp fra starten og korpsets første dirigent ble musikkløytnant Håkon Aasekjær fra Divisjonsmusikken. Allerede året etter deltok korpset i 17. mai toget for første gang.
Hjortsberg Skolemusikkorps ble opprinnelig startet opp under navnet Båstadlund Guttemusikkorps 2. november 1938 og skiftet navn til Hjortsberg Skolemusikkorps i 1963 da jenter for første gang ble tillatt i korpset. Korpsets første dirigent var Ragnvald Oliver Vik fra Divisjonsmusikken.
Halden Guttemusikkorps og Hjortsberg Skolemusikkorps slo seg sammen 24. januar 1994 etter ekstraordniært årsmøte. Fra 1. januar 1995 ble Os Skolemusikkorps og Berg Skole- og Ungdomskorps også en del av Halden Skolemusikkorps.
Korpset er delt i 3; aspirant, junior og senior. musikantene begynner vanligvis i aspirant i 3.klasse, og går der et år. Deretter går de to år i junior, før de rykker opptil senior, der de går frem til året de fyller 19.
Kjørbekkhøgda skole

Beliggenhet og omgivelser

Skolen ligger midt i boligområdet på Kjørbekk, med kort avstand til industriområdet der. Skolen har både ballbinge, et stort klatreapparat og en "egen skog" med hinderløype på baksiden. Skogen benyttes særlig av skolefritidsordningen. Skolen har også en egen gymsal.
Wyndham Championship

Wyndham Championship er en golfturnering på PGA-touren som spilles hvert år på Forest Oaks Country Club i Greensboro, Nord-Carolina. Turneringen ble grunnlagt i 1938 under navnet Greater Greensboro Open. Blant berømte vinnere er legenden Sam Snead, som vant turneringen 8 ganger fra 1938 til 1965, en rekord på PGA-touren. Hans siste seier kom i en alder av 52 år, noe som gjorde ham til den eldste spilleren som har vunnet en konkurranse på PGA-touren. Siden 2007 har turneringen hatt navnet Wyndham Championship.
Havsil

Utbredelse

Arten har en mer nordlig forekomst enn småsil og er utbredt fra Kola til Island og Grønland, og mot sør til kanalen. Den er den vanligste silarten i Nord-Norge. I Østersjøen finnes den øst til Bornholm. Havsil lever på 10-40 m dyp.

Biologi

Føden er mark, krepsdyr og fiskeyngel, og selv er havsil viktig føde for sjøfugler. Leken foregår i november-februar, og på samme måte som hos småsil.
Edmund av Skottland

Edmund (Etmond mac Maíl Coluim eller Eadmund Margotsson) (født etter 1070, død etter 1097) var en sønn av Máel Coluim mac Donnchada (Malcolm III) og hans andre hustru Margaret. Han kan bli funnet på noen lister over skotske konger, men det finnes imidlertid ingen bevis på at han noensinne var konge av Skottland.
Da Edmunds far og hans bror Edvard, den utpekte arvingen, ble drept i november 1093 tok Máel Coluims bror Domnall Bán (Donald III) tronen. Edmund og hans yngre brødre Edgar, Aleksander og David flyktet til England hvor deres halvbror Donnchad (Duncan II) allerede var ved hoffet til Vilhelm Rufus.
I 1094 drev Donnchad, med Rufus’ velsignelse og med militær støtte fra den engelske adelen uten land og landeiere fra Lothian, Domnall Bán fra tronen. Det er antatt at Edmund, som den neste i alder var Donnchads utpekte arving. Et skotsk opprør tvang Donnchad til å sende sine engelske allierte hjem. Kort tid etter ble hans selv drept. Morderen var Máel Petair, mormaer av Mearns, men Ulster-annalene og William av Malmesbury er begge enig at mordet skjedde på ordre fra Domnall Bán og Edmund.
Om dette er riktig er grunnen til Edmund hadde sluttet seg til sin onkel ukjent. Det er antatt at Domnall da pekte ut sin nevø Edmund som sin utpekte arving ettersom han selv ikke hadde egne sønner, og det er antatt at Edmund ble gitt en apanasje for å styre.
I 1097 kom Edmunds onkel på morsiden, Edgar Ætheling, nordover med en hær og drev Domnall Bán fra tronen og plassert Edgar som skottenes konge og med Aleksander som den utpekte arving. Mens Domnall Bán ble mishandlet, lemlestet og fengselet til han døde i 1099 var Edmund langt heldigere. Han ble kronraket og sent til klosteret Cluniac monastery ved Montacute i Somerset hvor han til slutt antagelig døde, men når er ikke kjent.
Menachem Begin

Bakgrunn

Menachem Begin ble født i Brest-Litovsk som den gang var en by i Tsarrussland. Etter første verdenskrig havnet byen i den nyfødte polske republikk. 
I 1931 begynte han ved universitetet i Warszawa der han tok juristeksamen i 1935.

Sionistisk aktivist og israelsk politiker

Allerede ved 16 års alder ble han medlem i den sionistiske organisasjonen Betar som blant annet ordnet med at jøder kunne flytte til Palestina. I 1939 ble han organisasjonens leder. Etter den sovjetiske innmarsjen i Polen i 1939 ble Begin fengslet og satt i 1940-1941 i fangeleir i blant annet Sibir. 
Etter løslatelsen sluttet han seg till den polske eksilarmé i Midtøsten. Mange jødiske soldater valgte senere å forbli i Palestina, og korporal Menachem Begin var en av dem. Etter demobiliseringen 1943 gjorde Begin seg bemerket for sin harde kritikk av den politiske sionisme som ble bedrevet av David Ben-Gurion, og gikk inn for en revisjonistisk sionisme som blant annet arbeidet for jødisk bosetting på begge sider av elven Jordan. 
Begin var leder av Irgun, en militant jødisk organisasjon som kjempet mot de britiske myndighetene i Palestinamandatet og arabiske militante. Bombingen av King David Hotel ble gjennomført i den perioden han var leder. Han var landets sjette statsminister og satt fra juni 1977 til oktober 1983.
Han fikk Nobels fredspris i 1978 sammen med Anwar Sadat etter fredsavtalen mellom Israel og Egypt. Fredsavtalen ble inngått noen måneder etter Camp David-avtalen ble signert på Camp David.
Begin var initiativtakeren til Operasjon Opera i 1981, som var et angrep på en irakisk atomreaktor som den israelsk regjeringen mistenkte skulle brukes til å lage atomvåpen.
Begins ettermæle har blitt svertet på grunn av hans ordre om å invadere Libanon i 1982. Invasjonen var en medvirkende årsak til den beryktede massakren i Sabra og Shatila i Beirut samme år, og selv om ingen israelere deltok i massakren, har blant annet Begin og Ariel Sharon blitt kritisert for å ikke ha forutsett faren for at de kristne falangistene kunne komme til å ta hevn for drapet på Libanons tidligere president Bashir Gemayel.
I 1983 trakk Begin seg fra det politiske liv. Årsakene skal ha vært hans kones bortgang samt de store tapene i Libanon. Han ble sterkt preget av depresjon og orket ikke lenger å bære de politiske byrdene det medførte å være statsminister. Yitzhak Shamir tok over etter ham og styrte Israel til 1992 med unntak av en kort periode på 80-tallet, da Shimon Peres førte en kort regjering som til slutt kollapset.
Smøla Idrettslag

Fotball

A-laget i fotball har de senere årene spilt i 5. divisjon, med unntak av et opphold i 6. divisjon under 2014-sesongen.
Gjert Holsen

Liv

Han var sønn av en bonde i Førde. Som gutt gjennomgikk han bygdeskolen, før han gikk hjemme som dreng for faren. I 1883 overtok han halvparten av farsgården, og deretter den andre halvparten i 1889. Alt som ung mann fikk han en rekke tillitsverv i hjembygda, og var medlem av herredsstyret fra 1887 til 1910.
Holsen ble valgt inn på Stortinget for Høyre fra Nordre Bergenhus amt fra 1889 til 1900 og fra 1903 til 1906. Deretter var han innvalgt fra Sunnfjord krets fra 1906 til 1912. På Stortinget var han medlem av protokollkomiteen fra 1900, og senere av budsjettkomiteen. I 1905 var han medlem av Stortingets spesialkomite og i 1906 av Stortingets kroningsdeputasjon.
Han var president i Lagtinget fra 1903 til 1906.

Utmerkelser

Holsen fikk 7de Juni-medaljen og Kroningsmedaljen.
Wijk aan Zee

Wijk aan Zee (uttale: /ʋɛik aːn zeː/) er en liten by ved kysten i kommunen Beverwijk i provinsen Noord-Holland i Nederland. Byen har ca. 2400 innbyggere. Tata Steel Chess, tidligere kalt Corus chess tournament eller på norsk Corus-turneringen i sjakk og før det igjen kalt Hoogovens-turneringen, avholdes hvert år i denne byen. På grunn av sin beliggenhet ved Nordsjøen har Wijk aan Zee blitt et populært reisemål blant turister.
Andrij Sjevtsjenko

Tidlig karriere

Sjevtsjenko begynte sin fotballkarriere i Dynamo Kiev, hvor han var med på å vinne fem strake ligamesterskap i perioden 1994 til 1999. Sesongen 1998/99 ble han også toppscorer i Mesterligaen (Champions League) med 10 mål.

Milan

Senere samme år ble han kjøpt av AC Milan, hvor han ble en umiddelbar publikumsfavoritt, med 24 mål i debutsesongen.
Sesongen 2002/03, i det som ironisk nok var Sjevtsjenkos hittil svakeste sesong i Milan-trøya, var han med på å vinne Mesterligaen. Sesongen etter ble han toppscorer i Serie A med 24 mål, og vant sitt første, og hittil eneste ligamesterskap i Italia. Senere samme år ble han tildelt Gullballen som årets spiller i Europa.
Midtveis i 2004/05-sesongen, scoret Sjevtsjenko sitt ligamål nummer 100 for Milan. Sesongen endte likevel med skuffelse, da Milan kom på andreplass i Serie A, og tapte Mesterligafinalen på straffesparkkonkurranse mot Liverpool.

Chelsea

Ved overgangen til Chelsea satte Sjevtsjenko sin første rekord i engelsk fotball. Prisen på ukraineren var 34 millioner pund, eller 390 millioner norske kroner ved overgangen fra Milan. Etter at han kom til Chelsea har han blitt stemplet som et feilkjøp: to ligakamper før slutt har han scoret tre ligamål.

Retur til Milan

Den 23. august offentliggjorde Chelsea på sine hjemmesider at Sjevtsjenko returnerte til italiensk fotball og sin gamle klubb AC Milan.

Dynamo Kiev

Den 28. august 2009 signerte Sjevtsjenko en toårskontrakt med sin tidligere klubb Dynamo Kiev. Han scoret et mål på straffespark i sin første kamp for klubben mot FK Metalurh Donetsk. I oktober 2009 ble han erklært beste spiller i ukrainsk eliteserie.

Landslagsspill

Sjevtsjenko scoret sitt første landslagsmål for Ukraina i en vennskapskamp mot Tyrkia mai 1996.
2005 var nok et ganske vellykket år for Sjevtsjenko, da han var med på å føre Ukraina til landets første VM-sluttspill som selvstendig nasjon.
Fredag 8. oktober 2010 spilte Sjevtsjenko sin 100. landskamp i en vennskapskamp mot Canada.
Grip

Grip er en øygruppe beliggende i Atlanterhavet omkring 12 km nordvest for byen Kristiansund og 20 km sydvest for Smøla. Hovedøya Gripsholmen, også kalt Gripholmen og oftest bare Grip, er den eneste med bebyggelse - i tillegg til holmen med Grip fyr. Grip har tusen års historie som fiskevær, og hatt fast befolkning siden 1100-tallet. I fiskesesongen ble befolkningen mangedoblet med tilreisende fiskere. Fra 1897 til 1964 var Grip egen kommune, landets minste både i folketall og areal. I 1964 ble den innlemmet i Kristiansund kommune. I 1974 ble Grip fraflyttet. Den gamle bebyggelsen på tilsammen 47 hus holdes godt vedlike og brukes som fritidsbebyggelse. Grip er et viktig besøksmål for turister i Kristiansund, og i sommersesongen er det daglig båtforbindelse fra byen.

Naturforhold

Øygruppen Grip ligger værhardt til i havet rundt tolv kilometer nord-nordvest for Kristiansund. Grip har to havner, en på nordsiden og en ny og større på sørsiden av øya. I dag er det for det meste havnen på sørsiden som brukes. Denne er også mindre utsatt for vær og vind enn havnen nå nordsiden. Grips største «øyer» eller holmer er Gripsholmen med bebyggelsen og kirka, hvis høyeste punkt er 11 moh., Grønningen og Moholmen. Andre kjente er Bratthårskollen med fyret og Inngripan med uværsskuret.
Det finnes ikke grunnvann eller naturlige vannansamlinger på Grip, så ferskvann er mangelvare. Befolkningen samler derfor opp regnvann og drar til Kristiansund for å vaske klær. For å spare ferskvann går toalettet i Gripkroa på sjøvann. Det går ikke strømkabel ut til Grip, så strøm produseres av en egen kraftstasjon.

Fiskeværet

Fiskeri var grunnlaget for bosetning på øya; før motorbåtens tid gjaldt det å bo nær fiskefeltene. Allerede i middelalderen var Grip kjent som fiskevær. Fiskeværet Grip er trolig Nordmøres eldste tettsted. Tilreisende sesongfiskere fra Nordmøre ble innlosjert på Grip i fiskesesongen for skreifiske om våren. Det ble også tørket klippfisk på Grip. Øyas siste fastboende flyttet vekk like før jul i 1974, så øya har nå ingen fastboende. Husene på Grip brukes stadig som fritidsboliger av de tidligere gripværingene og deres etterkommere.
Grip var i middelalderen eid av erkebiskopen i Nidaros, mens det på 1700-tallet var kjøpmenn i Kristiansund som eide Grip.

Kulturminner

Grip er også kjent for sitt historiske minnesmerke Grip stavkirke, en kirke som ble bygd en gang på 1400-tallet.
På det nordligste skjæret Bratthårskollen, ligger Grip fyr. Det ble bygget i 1888 og er med sine 44 meter fra sokkelen og opp Norges nest høyeste fyrtår. Grip fyr ble avfolket og automatisert i 1977.

Gripkroa

Gripkroa er det eneste serveringsstedet på øya. Kroa har et par rom for overnatting i underetasjen. Kroa var i nærmere tredve år drevet av Inga Grødahl. Foreningen Gripværingen har et hus som er det nærmeste man kommer et samfunnshus på øya. Bygget kan huse små utstillinger og konserter.
ALWEG

ALWEG var et tysk industriselskap som i dag er kjent for å ha utviklet den type énskinnebaner som nå gjerne betegnes Alweg-typen. Disse er karakterisert ved at toget sitter overskrevs på bjelken, det vil si at det sitter stabilt, sikret mot avsporing, ved at hver vogns chassis er todelt og strekker seg noe nedover på begge sidene av bjelken.
Arne Monn-Iversen

Utdanning og virke

Monn-Iversen fikk grundig klaverundervisning og studerte fiolin med Ernst Glaser. Han ble i 1952 ansatt som fiolinist i Oslo filharmoniske orkester hvor han spilte til 1996 da han gikk av med pensjon etter 43 års virke. De første ti årene spilte han i 2. fiolingruppen, og skiftet etter det til 1. fiolingruppen. I orkesteret tilrettela han tjenesteturnus for begge fiolingruppene og førte oversikt over den enkelte musikers tjenesteytelse. I en årrekke spilte han leilighetsvis klaver og celesta i Oslo-Filharmonien som først på 1980-tallet fikk egen orkesterpianist i fast stilling. Han hadde ry for å være en fremragende orkestermusiker som aldri gikk på akkord med kvalitetskravene.

Kammermusiker

Fra 1959 til 1960 spilte Monn-Iversen 2. fiolin i Hindarkvartetten, og grunnla senere Monn-kvartetten med fiolinisten Sonja Wold, bratsjisten Geoffrey Gotch og cellisten Geir Tore Larsen. I sin virketid var Monn-kvartetten aktiv både i konsertsalene og i platestudioene.

Allroundmusiker

I likhet med kollegaen Kai Angel Næsteby var Monn-Iversen en svært aktiv studiomusiker som fungerte som konsertmester og regissør for studiobesetninger ved hundrevis av plateopptak. Han var også konsertmester for en rekke ad hoc-orkestre som eksempelvis Collegium Musicum. Dette kammerorkestret var domkantor Rolf Karlsens faste orkester ved oratorieframføringer i Oslo domkirke. Monn-Iversen har også dirigert en rekke amatørorkestre som Oppegård Kammerorkester, Borg Symfoniorkester og Bryn Orkesterforening.
Svensrød

Svensrød er et sted og en gård ved Torød på Nøtterøy i Færder kommune i Vestfold.
Svensrød er kjent for å ha vært gården til Wergelandsønnen Olaf Knudsen, som holdt til her fra 1870 til sin død i 1921. Knudsen var i tillegg til å være Torød skoles første lærer, en viktig foregangsmann for hagebruket på Nøtterøy.
Fotball under Middelhavslekene 1967

Fotball under Middelhavslekene 1967. Fotball var en av flere sporter under de  femte middelhavslekene ble arrangert i Tunis i Tunisia i perioden 8. til 17. september 1967. Det var femte gangen som fotball var med på programmet under Middelhavslekene. Det var åtte herrelag som deltok i fotballturneringen. Finalen mellom Italia og Frankrike endte 0-0 og bronsefinalen vant Spania med 2-1 over Tyrkia
12. egyptiske dynasti

Amenemhat I og Senusret I

Det tolvte dynasti ble grunnlagt av Amenemhat I, som kan ha vært en visir for den siste farao i det ellevte dynasti, Mentuhotep IV. Hans hær drev krigføring så langt sør som til det andre katarakt av Nilen, og østover inn i sørlige Kanaan. Han etablerte på nytt diplomatiske relasjoner med den kanaanittiske bystaten Byblos og de greske herskerne i Egeerhavet. Hans sønn Senusret I fulgte sin fars militære triumfer med krigstokt sør til tredje katarakt, men de neste herskerne var fornøyd med å leve i fred fram til styret til Senusret III.

Senusret II

Etter at Nubia hadde vokst seg strie og rastløse under tidligere faraoer, besluttet Senusret I å sende straffeekspedisjoner sørover. Han sendte også en militær ekspedisjon inn i Midtøsten. Disse krigstoktene fødte legenden om en mektig kriger ved navn Sesostris, en fortelling formidlet av Manetho, Herodotos, og Diodorus Siculus. Manetho hevdet at den mytiske Sesostris ikke bare undertrukket landene slik også Senusret I gjorde det, men også erobret deler av Kanaan, og til og med krysset over til Europa for å underlegge seg Trakia. Imidlertid er det ingen samtidige nedtegnelser, verken egyptiske eller andre samtidige skrifter som støtter disse påstandene, heller ikke er det nevnt en faktisk konge eller hærfører ved navn Sesostris.

Amenemhat III

Senusrets etterfølger Amenemhat III fortsatte sine forgjengeres politikk overfor utlandet. Imidlertid etter ham var energien til dette dynastiet i storgrad brukt opp, og de voksende vanskelighetene etterlot dynastiet med en siste hersker, dronning Sobekneferu, å løse. Amenemhat ble husket for sitt gravtempel ved Hawara som han bygde, kjent for Herodotos, Diodorus, og Strabon som «labyrinten». Også i hans regjeringstid ble sumpområdene ved Faiyum for første gang utnyttet.
Odelsrune

Odelsrune eller odalrune er en grafisk figur dannet av en rombe stilt på en spiss der de to nederste strekene er strukket ut. Odelsrune er et navn brukt på denne strekfiguren som også er kjent fra fremmede kulturer og skriftformer. 
Figuren kan være et runetegn for bokstaven O og finnes i flere bumerker fra norske bønder, blant annet med en stav eller et latinsk kors tvers gjennom. En variant av figuren har en løkke i stedet for romben og denne figuren har vært kalt for «reipherder». Odelsrunen kan også ha andre varianter i bumerker, blant annet tilføyd en tverrstrek under romben og små loddrette streker ytterst på de krysslagte strekene, slik at figuren også ligner en variant av førkja (Tore Endresson Haug, Nes i Hallingdal 1591). Når odelsrunen øverst ikke har en rombe, men en trekant blir figuren også kalt et «halvt timeglass». 
Den svenske pastor og bumerkegransker Tuve Skånberg har en religiøs tolkning av den løkkeformede figuren, og betegner den som et jesussymbol.
Som flere andre nordiske og germanske tegn ble også odelsrune tatt i bruk av de tyske nasjonalsosialistene som symbol i deres propaganda. I Hitler-Tyskland var runetegnet blant annet merke for «Sentralkontoret for rase og bosetning» (RuSHA) som kontrollerte SS-medlemmenes såkalte «rasereinhet». Tegnet blir også brukt i moderne nynazisme. Varg Vikernes, en norsk høyreekstremist med særlig interesse for norrøn ideologi og religion, samt musiker og tidligere draps- og kirkebranndømt, beskriver ideologien sin som «odalisme» etter odelsrunen. Han skrev i 2013 at odalismen er både nasjonalisme, militarisme, ideologi, filosofi og religion på én gang.
Omkjøringsveien

Omkjøringsveien (-vegen) er en veistrekning på E6 mellom Sluppen og Rotvoll i Trondheim. Veien bidrar til å lede gjennomgangstrafikk utenom Trondheim sentrum.
Jaam-e-Jam International

Jaam-e-Jam International er en iranskspråklig TV-kanal som er basert i USA med bidrag fra iranske utvanderere.
Jaam-e-Jam International ble etablert i 1982 av Manouchehr Bibiyan i samarbeid med iranske flyktninger til USA etter den iranske revolusjonen i 1979. 
Regjeringen i Iran er svært kritisk til kanalen, og den har fått mye oppmerksomhet i media. Jaam-e-Jam International har blant annet hatt flere parodier av lederne i det iranske regimet. I tillegg har kanalen lagret en rekke musikkvideoer av persiske popstjerner på 1980-tallet, og sender mange rapporter fra det persiske samfunnet i eksil. Flere av disse programmene er distribuert ulovlig i Iran. 
Kanalens sendinger er allment tilgjengelig i mange deler av verden via satellitt. I Norge tilbyr Get og Canal Digital kanalen.